DÔVODOVÁ SPRÁVA V záujme posilnenia profilu udržateľnosti a potrieb likvidity ekonomického programu Portugalska a v súlade s vyjadrením hláv štátov a vlád eurozóny a inštitúcií EÚ z 21. 7. 2011 by sa malo zmeniť a doplniť vykonávacie rozhodnutie Rady 2011/344/EÚ o poskytnutí finančnej pomoci Portugalsku. Zmeny a doplnenia sa týkajú najmä: i) zníženia úrokovej marže na nulu s cieľom jej uvedenia do súladu s nástrojom na podporu platobnej bilancie a ii) predĺženia priemernej splatnosti celého uvedeného nástroja z „do 7,5 roka“ na „do 12,5 roka“, a to predĺžením splatností vyplatenia jednotlivých úverov tak, aby sa poskytnutie úveru v rámci európskeho finančného stabilizačného mechanizmu (EFSM) mohlo vykonať s maximálnou splatnosťou 30 rokov. Zníženie marže sa uplatní na všetky vyplatenia úveru (t. j. na už uskutočnené aj na budúce) a predĺženie priemernej splatnosti sa dosiahne vyplatením budúcich súm na základe dlhšej splatnosti. V prípade súm, ktoré sa už vyplatili, už nie je možné predĺžiť splatnosť s ohľadom na paralelný charakter úverov EÚ. Komisia zabezpečí, aby sa pri splatnosti budúcich vyplatení úverov zohľadnilo náležité riadenie marže rozpočtu EÚ. V súčasnosti má úver pre Portugalsko v rámci EFSM maržu 215 bázických bodov a umožňuje maximálnu priemernú splatnosť celého nástroja 7,5 roka, pričom vyplatenie jednotlivých úverov má splatnosť od 2 do 15 rokov. Za týchto podmienok Portugalsko doteraz získalo dve vyplatenia úverov so splatnosťou v roku 2021 (kupónová sadzba 3,5 %) a 2016 (kupónová sadzba 2,75%). Priemerná splatnosť vyplatenia úverov v rámci EFSM, ktoré sa doteraz poskytli Portugalsku, je 6,35 rokov. Je potrebné uviesť, že vďaka úsporám, ktoré sa očakávajú po zmenách a doplneniach, sa zvýši udržateľnosť a zlepšia vyhliadky programu v oblasti likvidity. Vďaka vierohodnejšiemu vykonávaniu programu sa okrem toho ako nepriamy účinok zvýši dôvera. Zlepšia sa tým podmienky úverov pre štát, čo sa nepriamo prejaví aj v súkromnom sektore. Tieto nepriame účinky sú prospešné tak pre veriteľské krajiny, ako aj pre zadlžené krajiny. Po zohľadnení uvedených vysvetlení sa Komisia domnieva, že zmeny spočívajúce v znížení marže a v predĺžení priemernej splatnosti úveru pre Portugalsko v rámci EFSM pomôžu splniť ciele programu. 2011/0246 (NLE) Návrh VYKONÁVACIE ROZHODNUTIE RADY ktorým sa mení a dopĺňa vykonávacie rozhodnutie 2011/344/EÚ o poskytnutí finančnej pomoci Únie Portugalsku RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Rady (EÚ) č. 407/2010 z 11. mája 2010, ktorým sa zriaďuje európsky finančný stabilizačný mechanizmus[1], a najmä na jeho článok 3 ods. 2, so zreteľom na návrh Európskej komisie, keďže: 1. Rada na žiadosť Portugalska poskytla Portugalsku finančnú pomoc (vykonávacie rozhodnutie 2011/344/EÚ[2]) na podporu silného ekonomického a reformného programu, ktorého cieľom je obnoviť dôveru, zabezpečiť návrat hospodárstva k udržateľnému rastu a ochrániť finančnú stabilitu v Portugalsku, eurozóne a Únii. 2. Predĺženie lehôt splatnosti a zníženie marže úrokovej sadzby by pomohlo dosiahnuť ciele programu v súlade so závermi, ktoré prijali hlavy štátov alebo vlád eurozóny a inštitúcie EÚ 21. júla 2011. 3. V snahe posilniť ciele dosiahnutia likvidity a udržateľnosti by sa rozhodnutie malo uplatňovať aj na tranže, ktoré sa už vyplatili. 4. S ohľadom na tento vývoj by sa vykonávacie rozhodnutie Rady 2011/344/EÚ malo zmeniť a doplniť, PRIJALA TOTO ROZHODNUTIE: Článok 1 Článok 1 vykonávacieho rozhodnutia 2011/344/EÚ sa mení a dopĺňa takto: 1) odsek 1 sa nahrádza takto: „1. Únia sprístupní Portugalsku úver vo výške maximálne 26 miliardy EUR pri maximálnej priemernej splatnosti 12,5 roka. Jednotlivé tranže úveru môžu mať splatnosť do 30 rokov.“ 2) odsek 5 sa nahrádza takto: „5. Portugalsko uhrádza náklady financovania Únie pre každú tranžu.“ Článok 2 Článok 1 ods. 1 prvá veta a článok 1 ods. 2 sa zároveň uplatňujú na tranže úveru, ktoré boli vyplatené pred nadobudnutím účinnosti tohto rozhodnutia. Článok 3 Toto rozhodnutie je adresované Portugalskej republike. Článok 4 Toto rozhodnutie sa uverejní v Úradnom vestníku Európskej únie . V Bruseli Za Radu predseda [1] Ú. v. EÚ L 118, 12. 5. 2010, s. 1. [2] Ú. v. EÚ L 159, 17.6.2011, s. 88.